กระหึ่มถูกหวยที่1 ญาติแห่รุม ย่าช็อกหามส่งรพ.
หลานตัดแปะถ่ายรูปเล่น น้าสาวเชื่อแชร์ลงโซเชียล กองสลากขึงขังจ่อฟันคดี,ย่าช็อกเจอฤทธิ์โซเชียล หลานชายตัวแสบวัย 12 ปี ตัดแปะเลขลอตเตอรี่รางวัลที่ 1 รับเงิน ก้อนโต 30 ล้านบาท จับถ่ายรูปเพื่อหยอกล้อ พร้อมส่งต่อไปหลอกน้าสาวจนหลงเชื่อคิดว่า เป็นเรื่องจริง กดแชร์จนข่าวแพร่สะพัด ญาติและชาวบ้านแห่มาบ้านร่วมแสดงความยินดีเพียบ ย่าเครียดจัด ความดันขึ้นหามส่งโรงพยาบาลวุ่น ปู่แจงไม่ได้เป็นการหลอกลวง แต่เป็นการล้อเล่นในหมู่ญาติเท่านั้น ด้านกองสลากฯส่งนักกฎหมายตรวจสอบ เล็งเอาผิดเข้าข่ายปลอมแปลงเอกสารและ พ.ร.บ.คอมพิวเตอร์ฯ,กรณีโลกออนไลน์แชร์ข่าวนางหลวน ทะนันชัย อายุ 61 ปี ชาว อ.เชียงม่วน จ.พะเยา อาชีพทำก้อนเชื้อเห็ดขาย กลายเป็นเศรษฐีใหม่หลังถูกสลากกินแบ่งรัฐบาล หรือลอตเตอรี่ รางวัลที่ 1 งวดประจำวันที่ 1 ก.ย.60 หมายเลข 143224 จำนวน 5 ใบ รับเงินรางวัล 30 ล้านบาท มีภาพนางหลวนยิ้มดีใจพร้อมโชว์ภาพลอตเตอรี่อย่างมีความสุข ขณะเดียวกันต่างมีผู้มาร่วมแสดงความยินดีเป็นจำนวนมาก,ความคืบหน้าช่วงสายวันที่ 2 ก.ย. ผู้สื่อข่าวเดินทางไปตรวจสอบข้อเท็จจริงที่บ้านเลขที่ 236 หมู่ 1 ต.บ้านมาง อ.เชียงม่วน จ.พะเยา เบื้องต้นพบเป็นบ้านไม้ชั้นเดียว บรรยากาศเต็มไปด้วยความเงียบเหงา พบนายประยงค์ ทะนันชัย อายุ 60 ปี สามีนางหลวน กำลังทำก้อนเชื้อเห็ด บริเวณหลังบ้านพร้อมกับลูกสะใภ้ตามปกติ เมื่อสอบถามข่าวนางหลวน ถูกสลากกินแบ่งรัฐบาล 30 ล้านบาท นายประยงค์ กล่าวด้วยสีหน้าเคร่งเครียดว่า นางหลวน เข้ารับการรักษาที่ รพ.เชียงม่วน เพราะมีความเครียดและความดันโลหิตสูง ส่วนข่าวการถูกสลากกินแบ่งรัฐบาลไม่เป็นความจริง,นายประยงค์กล่าวต่อว่า เรื่องที่เกิดขึ้นเป็นเพราะหลานชายอายุ 12 ปี อยากได้รถ จยย.เคยพูดกับนางหลวน ผู้เป็นย่าว่าหากย่าถูกรางวัลที่ 1 ก็ขอให้ซื้อรถ จยย.ให้ ต่อมาหลานชายนึกสนุกนำลอตเตอรี่ของคนในบ้านที่ตรวจแล้วไม่ถูกรางวัล มาตัดแปะตัวเลขรางวัลที่ 1 พร้อมนำมาให้ย่าถือและถ่ายรูปเพื่อหยอกล้อกัน จากนั้นส่งไปหยอกน้าสาว แต่ปรากฏว่าน้าสาวเห็นรูปดังกล่าวเกิดหลงเชื่อคิดว่าเป็นเรื่องจริง แชร์และส่งต่อให้ญาติพี่น้อง จนข่าวแพร่สะพัดออกไปเป็นวงกว้าง มีบรรดาญาติพี่น้อง เพื่อนบ้าน รวมถึงเจ้าหน้าที่หน่วยงานต่างๆ พากันมาที่บ้านเพื่อแสดงความยินดีเป็นจำนวนมาก สร้างความวุ่นวายอยู่พักใหญ่ ต้องมีการแก้ข่าวและอธิบายว่าเป็นการหยอกล้อเล่นกันในหมู่เครือญาติเท่านั้น แต่ข่าวแพร่สะพัดออกไปอย่างรวดเร็ว ส่งผลให้นางหลวนมีความเครียดความดันขึ้น หน้ามืดเป็นลม และเกิดอาการช็อกต้องหามส่งโรงพยาบาลอย่างโกลาหล เมื่อช่วงเย็นวันที่ 1 ก.ย. ที่ผ่านมา ต้องขอโทษทุกคนที่ทำให้เข้าใจผิด,ขณะที่ ผศ.ดร.ธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาลเปิดเผยถึงกรณีการตัดต่อแก้ไขตัวเลขบนสลากฯ ที่ จ.พะเยา ว่า เบื้องต้นจะส่งให้สำนักกฎหมายตรวจสอบข้อมูล กรณีการตัดต่อแก้ไขตัวเลขและข้อความบนสลากกินแบ่งรัฐบาลให้ผิดไปจากเดิมแล้วนำไปเผยแพร่ผ่านสื่อสังคมออนไลน์ อาจเข้าข่ายการกระทำผิดตาม พ.ร.บ.ว่าด้วยการกระทำความผิดเกี่ยวกับคอมพิวเตอร์ฯ และการปลอมแปลงเอกสารได้ ซึ่งสำนักงานสลากกินแบ่งรัฐบาลจะตรวจสอบข้อเท็จจริงเพื่อดำเนินการตามกฎหมายต่อไป,โฆษกคณะกรรมการสลากกินแบ่งรัฐบาล กล่าวด้วยว่า ระบบการพิมพ์ของสำนักงานสลากกินแบ่งรัฐบาล เป็นระบบที่ได้รับการรับรองคุณภาพมาตรฐานสากล 9001 ที่ผ่านมาสามารถรักษาคุณภาพของกระบวนการพิมพ์ได้อย่างต่อเนื่องและสม่ำเสมอ สำหรับวิธีการตรวจสอบสลากกินแบ่งรัฐบาลของจริงให้ดูตัวเลขบนสลากกับตัวอักษรภาษาอังกฤษใต้ตัวเลขและตัวหนังสือด้านข้างตรงกันแล้ว เนื้อกระดาษสลากของจริงจะค่อนข้างบาง แต่เหนียวในขณะที่ของปลอมส่วนใหญ่จะกระดาษหนากว่าปกติ และเมื่อนำสลากขึ้นส่องกับแสงสว่าง สลากของแท้จะเห็นลายน้ำรูปนกวายุภักษ์ในเนื้อกระดาษได้อย่างชัดเจน ส่วนของปลอมจะไม่มี,ขณะที่ พล.ต.ฉลองรัฐ นาคอาทิตย์ ผอ.สำนักงานสลากกินแบ่งรัฐบาล เปิดเผยถึงกรณีที่มีข่าวการขายสลากเกินราคาที่บริเวณสี่แยกคอกวัวว่า ในงวดที่ผ่านมาและในขณะนี้ การจำหน่ายสลากกินแบ่งรัฐบาลมีความคล่องตัวสูงมาก สาเหตุหนึ่งอาจเกิดจากประชาชนให้ความสนใจการเปลี่ยนแปลงรูปแบบสลากจากเดิมคู่ละ 80 บาท มาเป็นใบละ 80 บาท อย่างไรก็ตาม ภาพรวมของการจำหน่ายสลากปัจจุบัน ราคาสลากใบลดลงจากเดิมที่จำหน่ายในราคาสูง กลับมาจำหน่ายตามราคาหน้าสลากคือฉบับคู่ละ 80 บาท สามารถหาซื้อได้ทั่วไปทุกที่ ทั้งแผงจำหน่ายสลากปลีกที่ประจำอยู่กับที่ และที่เดินเร่ขายทุกพื้นที่ทั่วประเทศ,พล.ต.ฉลองรัฐกล่าวต่อไปว่า สำนักงานฯได้ดำเนินการตามมาตรการบังคับใช้กฎหมายอย่างเคร่งครัด โดยที่ผ่านมา เจ้าหน้าที่ตำรวจ ทหาร และฝ่ายปกครองของจังหวัดต่างๆได้ดำเนินการจับกุมผู้จำหน่ายสลากเกินราคาอย่างเข้มงวด โดยจะทำการตรวจสอบตัวแทนจำหน่ายหรือผู้ที่ซื้อจองล่วงหน้าโดยต้องไม่นำสลากของตนไปรวมชุดกับผู้อื่น หรือนำสลากของผู้อื่นมาขายร่วม หรือนำสลากไปขายให้แก่ผู้อื่นเพื่อนำไปรวมชุด หรือแลกเปลี่ยนสลาก กับผู้อื่น หากมีการตรวจสอบพบการกระทำดังกล่าวถือว่าผู้ขายผิดสัญญาและกระทำผิดเงื่อนไข จะถูกยกเลิกสัญญาการเป็นตัวแทนจำหน่าย หรือยกเลิกการลงทะเบียนเป็นผู้ซื้อ-จองล่วงหน้าสลากกินแบ่งรัฐบาลทันที,ผู้สื่อข่าวถามเกี่ยวกับสลาก 30 ใบที่ปรากฏเป็นข่าวรางวัลที่ 1 งวดวันที่ 16 กรกฎาคม 2560 ซึ่งเป็นสลากรวมชุด พล.ต.ฉลองรัฐกล่าวว่า ได้ดำเนินการสั่งยกเลิกสัญญาตัวแทนจำหน่าย และตัดสิทธิในการทำรายการซื้อ-จองล่วงหน้าฯ รวม 30 รายแล้ว โดยสรุปจนถึงขณะนี้ มีการจับกุมผู้จำหน่ายสลากเกินราคาอย่างต่อเนื่องในทุกพื้นที่ และยกเลิกการเป็นตัวแทนจำหน่ายไปแล้ว รวมทั้งหมด 2,131 ราย ยกเลิกการลงทะเบียนเป็นผู้มีสิทธิในการซื้อ-จองล่วงหน้าสลากกินแบ่งรัฐบาล จำนวน 531 ราย สำหรับสลากที่ถูกยกเลิกสัญญาจะนำมาเข้าสู่โครงการซื้อ-จองล่วงหน้าฯให้กับผู้จำหน่ายสลากจริงได้มีโอกาสเข้าถึงสลากได้มากขึ้นต่อไป,วันเดียวกัน ผู้สื่อข่าวเดินทางไปพบนายวิทยา กาหลง อายุ 35 ปี อยู่บ้านเลขที่ 29 หมู่ 5 ต.สร้างปี่ อ.ราษีไศล จ.ศรีสะเกษ หลังเป็นผู้โชคดีถูกสลากกินแบ่งรัฐบาล รางวัลที่ 1 งวดประจำวันที่ 1 ก.ย.60 หมายเลข 143244 จำนวน 1 ใบ รับเงินรางวัล 6 ล้านบาท นายวิทยาเปิดเผยว่า มีอาชีพขับรถตู้รับส่งนักเรียนจะซื้อลอตเตอรี่งวดละ 1 ใบ เพื่อเสี่ยงโชคและได้ซื้อกับแม่ค้าในตัวเมืองศรีสะเกษ ขณะรอรับนักเรียนกลับบ้าน ซื้อแบบสุ่มไม่ได้กำหนดหมายเลข กระทั่งทราบว่าถูกรางวัลที่ 1 ดีใจมากจะนำเงินไปใช้หนี้ ส่วนที่เหลือจะเก็บไว้เป็นทุนการศึกษาให้ลูก ขณะนี้เรียนอยู่ชั้น ป.4,อีกราย ผู้สื่อข่าวเดินทางไปพบนายไพบูลย์ เป้าชุมแสง อายุ 48 ปี อยู่บ้านเลขที่ 306 หมู่ 18 บ้านบ่อน้อย ต. เชียงยืน อ.เมืองอุดรธานี หลังทราบว่าถูกลอตเตอรี่รางวัลที่ 1 จำนวน 3 ใบ ได้เงินรางวัล 18 ล้านบาท นายไพบูลย์เปิดเผยว่า มีอาชีพขับรถบรรทุกสินค้ามานานกว่า 20 ปี ส่วนภรรยาเปิดร้านขายของชำ มีลูกด้วยกัน 3 คน ชอบซื้อลอตเตอรี่เป็นประจำ ก่อนหน้านี้ฝันเห็นหลานสาว อายุ 24 ปีมานอนที่บ้านจอดรถซื้อเลขท้าย 224 ชุด 3 ใบ ที่ตลาดนัด จ.ฉะเชิงเทรา เมื่อรู้ว่าถูกรางวัลที่ 1 ดีใจมากจะนำเงินไปใช้หนี้ รวมถึงแบ่งเงินให้ลูกเป็นทุนทำมาหากิน เชื่อว่าได้โชคครั้งใหญ่เพราะไหว้ศาลพระภูมิเจ้าที่ภายในบ้านเป็นประจำ
ย่าช็อกเจอฤทธิ์โซเชียล หลานชายตัวแสบวัย 12 ปี ตัดแปะเลขลอตเตอรี่รางวัลที่ 1 รับเงิน ก้อนโต 30 ล้านบาท จับถ่ายรูปเพื่อหยอกล้อ พร้อมส่งต่อไปหลอกน้าสาวจนหลงเชื่อคิดว่า เป็นเรื่องจริง กดแชร์จนข่าวแพร่สะพัด
ถูกหวย 30 ล้าน,ตัดแปะตัวเลข,ล้อเล่น,พะเยา,โลกออนไลน์